Nasa se lansering van vuurpyl weer uitgestelLede van die media wag Saterdag op die lansering van Nasa se vuurpyl. (Foto: Kevin Dietsch via Getty Images via AFP) Nasa het Saterdag sy tweede poging om sy kragtige vuurpyl nóg vir ’n toetsvlug om die maan te lanseer laat vaar nadat ingenieurs ŉ brandstoflek ontdek het. Terwyl sowat 400 000 mense vandag op nabygeleë strande in die Amerikaanse deelstaat Florida gretig op die lansering gewag het, het ingenieurs ŉ lek naby die basis van die vuurpyl opgespoor terwyl ultra-koue vloeibare waterstof ingepomp is. “Die lanseringsdirekteur het afstand gedoen van vandag se Artemis 1-lansering,” het Nasa ’n kort ruk gelede in ’n verklaring laat weet. “Verskeie pogings om die lekkasie gestop te kry het nie die probleem opgelos nie.” Charlie Blackwell-Thompson, lanseringsdirekteur, het vroeg vanoggend beveel dat die vuurpyl se tenks met kriogeniese brandstof gevul moet word. Sowat drie miljoen liter ultra-koue vloeibare waterstof en suurstof is gevolglik ingepomp, maar probleme het nietemin gou opgeduik. Lede van die media wag Saterdag op die lansering van Nasa se vuurpyl. (Foto: Gregg Newton / AFP) Die eerste poging het Maandag ook misluk toe ’n enjinprobleem Nasa genoop het om die toetsvlug te kanselleer. Dit is nie in dié stadium duidelik wanneer die lansering nou sal plaasvind nie – moontlik Maandag of Dinsdag. In die vuurpyl nie teen Dinsdag gelanseer word nie, sal die lansering eers ná 19 September kan plaasvind weens die maan se posisie. Die onbemande toetsvlug maak deel uit van die Artemis 1-missie en dieselfde soort vuurpyl is ook gebruik om die Apollo 11-kapsule met drie ruimtevaarders in 1969 na die maan te stuur. Toetspoppe is met sensors toegerus om tydens die onbemande toetsvlug versnelling, vibrasie en stralingsvlakke aan te teken. Maroela Media het vroeër berig dat die Orion-bemanningskapsule deur ŉ SLS-vuurpyl aangedryf word. Indien die toetsvlug suksesvol is, sal ruimtevaarders weer in 2024 na die maan gestuur word.